### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Når ældre rammes af demens er det en livsomvæltende ændring, som starter i det små med at glemme hvor nøglerne ligger, eller gemme penge mærkelige steder. Men demens er ganske alvorligt og det skal omgivelserne indrettes efter. Derfor vil en demenssikring af kommunale plejeboliger være en ikke bare god, men nødvendig fremtidssikring af plejeboligerne, fordi flere og flere borgere med demens vil flytte ind i dem i fremtiden. Det er vigtigt at skabe tryghed, genkendelige og hyggelige omgivelser, så utryghed og frustrationer undgås i hverdagen.

Demenssikring er en sikkerhedsmæssig foranstaltning, såsom GPS eller positionsmeldere ved udgange til vandrende borgere med demens, tryghedsskabende foranstaltninger i form af sikring af udearealer, sansehaver og stier i cirkler eller sløjfer, så de demente ikke ledes ud af anlægget samt tryghedstiltag indendørs.

Men demenssikring skal også skabe genkendelighed og livsglæde, såsom at minde demensramte om de oplevelser de har haft i livet. Det kan man gøre ved at indrette plejehjem med store fotos eller andet kendemærke på borgerens dør, tydelige piktogrammer til køkken, spisestue og toilet, men også dekorere fællesområder med gamle møbler, hyggelige farver og gamle malerier, som kan minde demensramte om gamle dage.

Som demensramt husker man oftere ting langt tilbage i tiden, end ting her og nu, og derfor er genstande der relaterer sig til den demensramtes opvækst og arbejdsliv vigtige. Hvis demensramte i sit liv har haft hund, vil de måske også huske hvilken hund de havde, hvor gammel den blev og hvordan den var, men kan måske ikke genkende sine børn og børnebørn. Selvom det er en barsk virkelighed, vil det skabe ro og tryghed for den demente at minde dem om det de husker og kan genkende via besøgshunde eller hundegenstande eksempelvis.

Derfor foreslår Dansk Folkeparti,

1) At der prioriteres midler til at gøre plejehjemmene bedre til at håndtere demente rent fysisk til gavn for både beboere med demens, øvrige beboere, personale og pårørende